55/2018

Útdráttur

O var sakfelldur fyrir tilraun til stórfellds fíkniefnalagabrots með því að hafa, í félagi við aðra, fjármagnað og skipulagt innflutning á samtals 3735 g af amfetamíni til landsins. Þá var hann sakfelldur fyrir fíkniefnalagabrot með því að hafa í eitt skipti haft í vörslum sínum 130,04 g af maríhúana og 14 kannabisplöntur og hafa um skeið ræktað greindar plöntur og með því að hafa í annað skipti haft í vörslum sínum í sölu og dreifingarskyni 18,74 g af amfetamíni, 59,60 g af ecstasy, 86,94 g af kókaíni, 871, 99 g af maríhúana, 388,64 g af kannabislaufum, 181,57 g af kannabisstönglum og 3 kannabisplöntur auk þess að hafa um skeið ræktað greindar plöntur. Við ákvörðun refsingar var litið til 1., 3. og 6. töluliðar 1. mgr. og 2. mgr. 70. gr. almennra hegningarlaga nr. 19/1940. Að því virtu og með hliðsjón af 77. gr. almennra hegningarlaga var refsing O ákveðin fangelsi í tvö ár og sex mánuði.

Dómur Landsréttar

Mál þetta dæma landsréttardómararnir A-kk-nf E. J-kk-nf, Á-kk-nf H-kk-nf og R-kvk-nf H-kvk-nf.

Málsmeðferð og dómkröfur aðila

1 Ríkissaksóknari skaut málinu til Hæstaréttar með áfrýjunarstefnu 14. september 2017 í samræmi við yfirlýsingu ákærða um áfrýjun. Með vísan til 1. mgr. 78. gr. laga nr. 49/2016, um breytingu á lögum um meðferð einkamála og lögum um meðferð sakamála (millidómstig), sbr. 4. gr. laga nr. 53/2017, um breytingu á lögum um dómstóla og fleira, er málið nú rekið fyrir Landsrétti. Áfrýjað er dómi Héraðsdóms Reykjavíkur 19. maí 2017 í málinu nr. S467/2016.

2 Ákæruvaldið krefst þess að hinn áfrýjaði dómur verði staðfestur um sakfellingu ákærða, um upptöku ávana og fíkniefna og fjármuna og að refsing verði þyngd. Þá er þess krafist að ákærði greiði allan sakarkostnað á báðum dómstigum. 3 Ákærði krefst sýknu af I. kafla ákæru en til vara mildunar á refsingu. Varðandi II. kafla ákæru krefst hann vægustu refsingar sem lög leyfa. Þá krefst hann málsvarnarlauna til handa skipuðum verjanda sínum og að þau ásamt öðrum sakarkostnaði greiðist úr ríkissjóði.

4 Ákærði krafðist í öndverðu frávísunar á sakargiftum samkvæmt I. kafla ákærunnar þar sem ákæruvaldið hefði ekki gert grein fyrir því hvers vegna beita bæri íslenskum refsilögum í málinu. Eftir að ákæruvaldið lagði fram sænsk refsilög, en umrædd fíkniefni voru haldlögð í Svíþjóð, féll ákærði frá frávísunarkröfu sinni.

Niðurstaða

5 Ákæruefni og málavextir eru raktir í hinum áfrýjaða dómi ásamt framburði ákærðu og vitna fyrir héraðsdómi. Í ljósi dóms Hæstaréttar Íslands 24. maí 2018 í málinu nr. 10/2018 er haldlaus sú sýknuástæða ákærða að skipan dómsins samrýmist ekki tilgreindum ákvæðum stjórnarskrár og mannréttindasáttmála Evrópu.

6 Með vísan til forsendna hins áfrýjaða dóms verður hann staðfestur um sakfellingu ákærða.

7 Rannsókn máls þessa hófst í september 2014 og var ákæra gefin út 1. júlí 2016. Héraðsdómur var kveðinn upp 19. maí 2017. Meðferð málsins dróst samkvæmt því úr hófi án þess að ákærða verði um það kennt. Vegna alvarleika málsins og sakaferils ákærða kemur þó ekki til álita að skilorðsbinda refsinguna. Samkvæmt 1., 3. og 6. tölulið 1. mgr. og 2. mgr. 70. gr. almennra hegningarlaga nr. 19/1940 og að öðru leyti með vísan til forsendna hins áfrýjaða dóms er refsing ákærða, sem ákvörðuð er samkvæmt 77. gr. almennra hegningarlaga, hæfilega ákveðin fangelsi í tvö ár og sex mánuði.

8 Ákvæði hins áfrýjaða dóms um upptöku og sakarkostnað eru staðfest.

9 Ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda síns, V-kk-ef H-kk-ef V-kk-ef lögmanns, sem ákveðin verða að meðtöldum virðisaukaskatti eins og greinir í dómsorði.

Dómsorð:

Ákærði, O-kk-nf Ö-kk-nf Þ-kk-nf, sæti fangelsi í tvö ár og sex mánuði. Til frádráttar kemur gæsluvarðhaldsvist hans frá 10. til 23. október 2014.

Ákvæði héraðsdóms um upptöku og sakarkostnað skulu vera óröskuð.

Ákærði greiði allan áfrýjunarkostnað málsins, 578.233 krónur, þar með talin málsvarnarlaun skipaðs verjanda síns, V-kk-ef H-kk-ef V-kk-ef lögmanns, 496.000 krónur.